
AIŠKINAMASIS RAŠTAS
DĖL ŽEMĖS ĮSTATYMO NR. I-446 7STRAIPSNIO PAKEITIMO
 ĮSTATYMO PROJEKTO

1. Įstatymų projektų rengimą paskatinusios priežastys, parengto projekto tikslai ir uždaviniai.
Seimui svarstyti kartu su Šventosios valstybinio jūrų uosto įstatymo Nr. X-910 pakeitimo įstatymo projektu XIIIP-1933 buvo teikiamas Žemės įstatymo Nr. I-446 7, 8, 9 ir 32 straipsnių pakeitimo įstatymo Nr. XIII-971 1 straipsnio pakeitimo įstatymo projektas XIIIP-1934. Juo buvo keičiamas dar neįsigaliojęs Žemės įstatymo pakeitimo įstatymas (jo įsigaliojimo data – 2018 m. gegužės 1 d.).
Kadangi Žemės įstatymo pataisos įsigalios gegužės 1 d., o iki balandžio 30 d. Seimas dar nebus apsvarstęs įstatymų projektų XIIIP-1933 ir XIIIP-1934, todėl būtina keisti aktualią, nuo gegužės 1 d. galiosiančią Žemės įstatymo redakciją, o ne dar neįsigaliojusį Žemės įstatymo pakeitimo įstatymą.   
[bookmark: _GoBack]Įstatymo projekto tikslas – keisti aktualią Žemės įstatymo redakciją, o ne Žemės įstatymo pataisas, kurios dar negalioja, bet įsigalios nuo 2018 m. gegužės 1 d. ir taps Žemės įstatymo dalimi. 

2.  Įstatymų projektų iniciatoriai (institucija, asmenys ar piliečių įgalioti atstovai) ir rengėjai.
Įstatymų projektą parengė Seimo narys R.Sinkevičius. 

3.  Kaip šiuo metu yra reguliuojami įstatymų projektuose aptarti teisiniai santykiai.
Teikiamas įstatymo projektas yra lydintysis įstatymo projektui XIIIP-1933 (Šventosios valstybinio jūrų uosto įstatymo pakeitimo įstatymo projektui). Todėl toliau atkartojamos minėto įstatymo projekto esminės aiškinamojo rašto nuostatos.
Lietuvos Respublikos Šventosios valstybinio jūrų uosto įstatyme šiuo metu yra numatyta, kad Šventosios valstybinis jūrų uostas yra Lietuvos valstybės nuosavybė, o jo steigėja yra Lietuvos Respublikos Vyriausybė. Taip pat numatoma, kad minimo uosto žemė, akvatorija ir uosto infrastruktūra yra Lietuvos valstybės nuosavybė.
Taip pat pažymėtina, kad, vadovaujantis Lietuvos Respublikos Šventosios valstybinio jūrų uosto įstatymo 6 straipsnio 2 dalies nuostatomis, Šventosios valstybinio jūrų uosto naudojimo taisykles ir Šventosios valstybinio jūrų uosto laivybos taisykles tvirtina susisiekimo ministras. To paties įstatymo 7 straipsnyje nurodyta, kad Šventosios valstybinio jūrų uosto žemę, akvatoriją ir uosto infrastruktūrą patikėjimo teise valdo, naudoja ir ja disponuoja VĮ Šventosios uosto direkcija, kuri yra Lietuvos Respublikos Vyriausybės nutarimu įsteigta valstybės įmonė, o jos savininko teises ir pareigas įgyvendina Lietuvos Respublikos susisiekimo ministerija. Papildomai atkreipiame dėmesį, kad minimo įstatymo 27 straipsnyje numatyta, kad VĮ Šventosios valstybinio jūrų uosto direkcijai pavestas funkcijas vykdo VĮ Klaipėdos valstybinio jūrų uosto direkcija.
Pažymėtina, kad Lietuvos Respublikos žemės įstatymo Nr. I-446 7, 8, 9 ir 32 straipsnių pakeitimo įstatymu Nr. XIII-971 įtvirtintos nuostatos įsigalios 2018 m. gegužės 1 d. 

4. Kokios siūlomos naujos teisinio reguliavimo nuostatos ir kokių teigiamų rezultatų laukiama.
Priėmus Įstatymo projektą Šventosios valstybinis jūrų uostas nebebūtų valstybinį statusą turintis uostas, jo žemę, akvatoriją ir uosto infrastruktūrą patikėjimo teise valdytų, naudotų ir ja disponuotų Palangos miesto savivaldybė. Numatoma, kad taip būtų užtikrintas operatyvus ir regiono plėtrai didelę teigiamą įtaką turintis administravimas. 
Numatoma, kad atsižvelgiant į tai, jog uosto žemė yra valstybės nuosavybė, uosto žemės nuomos sutarties formą ir uosto žemės nuomos mokesčio apskaičiavimo tvarkos aprašą Palangos miesto savivaldybės teikimu tvirtins Lietuvos Respublikos Vyriausybė. 
Įstatymo projektu būtų atsisakoma nepagrįstų išlygų, kada Šventosios jūrų uosto žemė gali būti išnuomojama ne konkurso tvarka, t. y. atsisakoma nuostatų, kad minimo uosto žemė gali būti išnuomojama pirmumo tvarka juridiniams asmenims, kurie joje įsigijo statinius, taip pat uosto žemės naudotojams kaip kompensacija už paimamą visuomenės poreikiams anksčiau jiems išnuomotą uosto žemę ir dėl to nutrauktas prieš terminą uosto žemės nuomos sutartis. 
Atkreipiamas dėmesys, kad priėmus Įstatymo projektą uosto žemę, akvatoriją ir uosto infrastruktūrą patikėjimo teise valdytų, naudotų ir ja disponuotų ne VĮ Klaipėdos valstybinio jūrų uosto direkcija (kaip tai numatyta šiuo metu galiojančiuose teisės aktuose), o Palangos miesto savivaldybės taryba, numatoma, kad poveikio šios direkcijos veiklai ir (ar) struktūrai nebus, nes VĮ Klaipėdos valstybinio jūrų uosto direkcija atskirų pareigybių Šventosios jūrų uosto valdymui užtikrinti nėra įsteigusi, nurodytame uoste nepradėjusi įgyvendinti projektų, o Šventosios jūrų uosto valdymas minimos direkcijos darbuotojams nesukuria esminio darbo krūvio ar naštos. VĮ Klaipėdos valstybinio jūrų uosto direkcija perduotų Palangos miesto savivaldybei 2,7 mln. Eur vertės Šventosios jūrų uosto turtą, kurį patikėjimo teise valdo VĮ Klaipėdos valstybinio jūrų uosto direkcija ir kurio didžiąją dalį vertės sudaro turima dokumentacija (galimybių studija ir techninė dokumentacija) dėl Šventosios jūrų uosto plėtros.
Atkreipiamas dėmesys, kad siekiant nacionaliniuose teisės aktuose tinkamai ir nuosekliai įgyvendinti Įstatymo projekto tikslą, būtina pakeisti Lietuvos Respublikos žemės įstatymą, todėl buvo parengtas ir kartu yra teikiamas Lietuvos Respublikos žemės įstatymo Nr. I-446 7, 8, 9 ir 32 straipsnių pakeitimo įstatymo Nr. XIII-971 1 straipsnio pakeitimo įstatymo projektas XIIIP-1934. 

5. Numatomo teisinio reguliavimo poveikio vertinimo rezultatai (jeigu rengiant įstatymų projektus toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimtų įstatymų pasekmės ir kokių priemonių reikėtų imtis, kad tokių pasekmių būtų išvengta.
Teisinio reguliavimo poveikio vertinimas atliktas ir pateikiamas pridedamoje pažymoje prie įstatymo projekto XIIIP-1933. 

6. Kokią įtaką priimti įstatymai turės kriminogeninei situacijai, korupcijai.
Priimtas įstatymas neturės įtakos kriminogeninei situacijai ir korupcijai Lietuvoje.

7. Kaip įstatymų projektų įgyvendinimas atsilieps verslo sąlygoms ir jo plėtrai.
Priimtas įstatymas neturės įtakos verslo sąlygoms ir jo plėtrai.
	
8. Įstatymų inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios.
Priėmus įstatymo projektą, keisti kitų įstatymų nereikės.

9. Ar įstatymų projektai parengti laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymų projektų sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka. 
Įstatymo projektas parengtas laikantis Lietuvos Respublikos valstybinės kalbos įstatymo, Lietuvos Respublikos teisėkūros pagrindų įstatymo reikalavimų ir atitinka bendrinės lietuvių kalbos normas. Įstatymo projekte nėra pateikiama sąvokų.

10. Ar įstatymų projektai atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus.
Įstatymo projektas neprieštarauja Žmogaus teisių ir pagrindinių laisvių apsaugos konvencijos ir Europos Sąjungos teisės nuostatoms.

11. Jeigu įstatymų projektams įgyvendinti reikia įgyvendinamųjų teisės aktų, – kas ir kada juos turėtų priimti.
Lietuvos Respublikos Vyriausybė, Lietuvos Respublikos susisiekimo  ministras  ir Palangos miesto savivaldybės taryba iki Įstatymo projekto įsigaliojimo turės priimti Įstatymo projekto įgyvendinamuosius teisės aktus.

12. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymų projektams įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais).
Įstatymo projektui įgyvendinti biudžeto lėšų nereikės.

13. Įstatymų projektų rengimo metu gauti specialistų vertinimai ir išvados.
Įstatymo projekto rengimo metu nebuvo gauta specialistų vertinimų ar išvadų. 

14. Reikšminiai žodžiai, kurių reikia šiems projektams įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis.
 Reikšminiai žodžiai: „valstybinės žemės valdymas“. 

15. Kiti, iniciatorių nuomone, reikalingi pagrindimai ir paaiškinimai.
Nėra.	





Seimo narys 				Rimantas Sinkevičius
